CELEX: 32010R1022
Language: sk
Date: 2010-11-12 00:00:00
Title: Nariadenie Komisie (EÚ) č. 1022/2010 z  12. novembra 2010 , ktorým sa povoľuje zvýšenie hranice obohacovania vína vyrobeného z hrozna zo zberu v roku 2010 v určitých vinohradníckych zónach

13.11.2010   
            
            
               SK
            
            
               Úradný vestník Európskej únie
            
            
               L 296/3
            
         NARIADENIE KOMISIE (EÚ) č. 1022/2010
   z 12. novembra 2010,
   ktorým sa povoľuje zvýšenie hranice obohacovania vína vyrobeného z hrozna zo zberu v roku 2010 v určitých vinohradníckych zónach
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 121,
   keďže:
   
               (1)
            
            
               V bode A.3 prílohy XVa k nariadeniu (ES) č. 1234/2007 sa ustanovuje, že členské štáty môžu požiadať o zvýšenie povolených hodnôt zvyšovania obsahu alkoholu (obohacovania) vína až o 0,5 obj. % v rokoch, keď klimatické podmienky boli mimoriadne nepriaznivé.
            
         
               (2)
            
            
               Belgicko, Česká republika, Dánsko, Nemecko, Maďarsko, Holandsko, Rakúsko, Poľsko, Slovinsko, Slovensko a Spojené kráľovstvo požiadali o uvedené zvýšenie povolených hodnôt obohacovania vína vyrobeného v hrozna zo zberu v roku 2010, keďže klimatické podmienky počas obdobia pestovania boli v určitých zemepisných oblastiach mimoriadne nepriaznivé.
            
         
               (3)
            
            
               Z dôvodu výnimočne nepriaznivých poveternostných podmienok počas roka 2010 obmedzenie zvýšenia prirodzeného obsahu alkoholu ustanovené v bode A.2 prílohy XVa k nariadeniu (ES) č. 1234/2007 neumožňuje v určitých vinohradníckych oblastiach výrobu vína, ktoré má primeraný celkový obsah alkoholu a po ktorom by za bežných okolností existoval na trhu dopyt.
            
         
               (4)
            
            
               Preto je vhodné povoliť zvyšovanie povolených hodnôt obohacovania vína vyrobeného z hrozna zo zberu v roku 2010 v určitých vinohradníckych oblastiach.
            
         
               (5)
            
            
               Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
            
         PRIJALA TOTO NARIADENIE:
   Článok 1
   Odchylne od bodu A.2 prílohy XVa k nariadeniu (ES) č. 1234/2007 v zemepisných oblastiach uvedených v prílohe k tomuto nariadeniu nesmie zvyšovanie prirodzeného obsahu alkoholu čerstvého hrozna zo zberu v roku 2010, hroznového muštu, kvasiaceho hroznového muštu, ešte kvasiaceho mladého vína a vína vyrobeného z hrozna zo zberu v roku 2010 v objemových percentách presiahnuť tieto povolené hodnoty:
   
               a)
            
            
               3,5 obj. % vo vinohradníckej zóne A uvedenej v dodatku k prílohe XIb k nariadeniu (ES) č. 1234/2007;
            
         
               b)
            
            
               2,5 obj. % vo vinohradníckej zóne B uvedenej v dodatku k prílohe XIb k nariadeniu (ES) č. 1234/2007;
            
         
               c)
            
            
               2,0 obj. % vo vinohradníckej zóne C I uvedenej v dodatku k prílohe XIb k nariadeniu (ES) č. 1234/2007.
            
         Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 12. novembra 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 299, 16.11.2007, s. 1.
   
      PRÍLOHA
      
         Zemepisné oblasti, v ktorých sa povoľuje zvyšovanie povolených hodnôt obohacovania podľa článku 1
      
      
                  Členský štát
               
               
                  Zemepisné oblasti (vinohradnícka zóna)
               
            
                  Belgicko
               
               
                  všetky vinohradnícke zóny (zóna A)
               
            
                  Česká republika
               
               
                  všetky vinohradnícke zóny (zóny A a B)
               
            
                  Dánsko
               
               
                  všetky vinohradnícke zóny (zóna A)
               
            
                  Nemecko
               
               
                  všetky vinohradnícke zóny (zóny A a B)
               
            
                  Maďarsko
               
               
                  všetky vinohradnícke zóny (zóna C I)
               
            
                  Holandsko
               
               
                  všetky vinohradnícke zóny (zóna A)
               
            
                  Rakúsko
               
               
                  všetky vinohradnícke zóny (zóna B)
               
            
                  Poľsko
               
               
                  všetky vinohradnícke zóny (zóna A)
               
            
                  Slovinsko
               
               
                  Podravje a Posavje (zóna B)
               
            
                  Slovensko
               
               
                  všetky vinohradnícke zóny (zóny B a C I)
               
            
                  Spojené kráľovstvo
               
               
                  Anglicko, Wales (zóna A)